钦定古今图书集成/明伦汇编/官常典/第718卷 > 卢楚
## 钦定古今图书集成/明伦汇编/官常典/第718卷 > 卢楚

按《隋书诚节传》：“楚，涿郡范阳人也。祖景祚，魏司空掾。
楚少有才学，鲠急口吃，言语涩难。大业中，为尚书右
司郎，当朝正色，甚为公卿所惮。及帝幸江都，东都官
寮多不奉法。楚每存纠举，无所回避。越王侗称尊号，
以楚为内史令、左备身将军，摄尚书左丞、右光禄大
夫，封涿郡公，与元文都等同心勠力，以辅幼主。及王”
充作乱，兵攻太阳门。武卫将军皇甫无逸斩关逃难，
呼楚同去。楚谓之曰：“仆与元公有约，若社稷有难，誓
以俱死。今舍去不义。”及兵入，楚匿于大官署，贼党执
之，送于充所。充奋袂令斩之。于是锋刀交下，支体糜
碎。